
Στον πολύχρωμο κόσμο των θαυμάτων - 24ο Διεθνές Φεστιβάλ Κουκλοθεάτρου και Παντομίμας Δήμου Κιλκίς 
Τα πιο όμορφα όνειρα, πλεγμένα σε κούκλες, νήματα και σχοινιά, διασκεδαστικές μουσικές, προορισμένα να μας ταξιδέψουν σε τόπους μαγικούς, με προπομπό την έμπνευση και τη φαντασία, έρχονται ξανά στην πόλη μας στην πολύχρωμη σκηνή του 24ου Διεθνούς Φεστιβάλ Κουκλοθεάτρου και Παντομίμας του Δήμου Κιλκίς.
Συνεπής στον χρονικό της κύκλο, η δημιουργική συνάντηση του Πολιτισμού και της Παιδείας, η μεγάλη γιορτή των παιδιών και των φανατικών φίλων της τέχνης του κουκλοθεάτρου ξεκινά στις αρχές Οκτωβρίου, έχοντας στο πρόγραμμά της πληθώρα συναρπαστικών όσο και πολυβραβευμένων παραστάσεων, που θα μας διηγηθούν τρυφερές ιστορίες και θα μας συναρπάσουν με τις ενδιαφέρουσες τεχνικές τους. 
Από το Σάββατο 3 Οκτωβρίου και για δέκα ολόκληρες ημέρες, το Κιλκίς θα ζει στους ονειρικούς ρυθμούς της λαμπερής διοργάνωσης, με τη στέγη του κουκλοθεάτρου να ανοίγει και να απλώνεται  στους γνώριμους χώρους του Συνεδριακού Κέντρου, του Δημοτικού Πάρκου – Κήπου, της πλατείας Ειρήνης και της Καπναποθήκης της Αυστροελληνικής. 
Ο θαυμαστός κόσμος του Κουκλοθεάτρου και της Παντομίμας ξετυλίγει τα νήματά του και εκτός από τις παραστάσεις στο Συνεδριακό Κέντρο Κιλκίς για μαθητές σχολείων και για ενήλικες, θα προσφέρει, φέτος, στο κοινό του θέατρο δρόμου, περιπλανώμενες γιγάντιες μαριονέτες, σωματικό θέατρο, σύγχρονο τσίρκο και εναέρια ακροβατικά. 
Όλες οι παραστάσεις έχουν ελεύθερη είσοδο για το κοινό.  
Στην Καπναποθήκη της Αυστροελληνικής, από την Τετάρτη 7 έως την Παρασκευή 9 Οκτωβρίου, κάθε βράδυ στις 20:00, οι νέοι Έλληνες κουκλοπαίκτες θα παρουσιάζουν στο κοινό παραστάσεις μικρής διάρκειας, πειραματικές δημιουργίες και νέες καλλιτεχνικές προτάσεις. Οι παρουσιάσεις αυτές αποτελούν μια μοναδική ευκαιρία  να γνωρίσει το κοινό από κοντά τις αναζητήσεις και τις ιδέες μιας νέας γενιάς καλλιτεχνών που διαμορφώνει το μέλλον του ελληνικού κουκλοθεάτρου.     
Η ετήσια συνάντηση των νέων Ελλήνων κουκλοπαικτών, με την υποστήριξη του Ελληνικού Κέντρου Κουκλοθεάτρου και της Unima Hellas, έχει ξεχωριστή θέση στις εκδηλώσεις του Φεστιβάλ, ως τόπος γόνιμης συνάντησης και διαλόγου για την καλλιτεχνική έρευνα, τις σύγχρονες μορφές έκφρασης του κουκλοθεάτρου και την διαμόρφωση της μελλοντικής του προοπτικής. 
Ειδική βαρύτητα δίδεται φέτος και σε σεμινάρια και εργαστήρια κατασκευών και κουκλοθεάτρου, θεατρικής επιμόρφωσης και θεατρικού αυτοσχεδιασμού, τα οποία θα πραγματοποιηθούν στην Καπναποθήκη της Αυστροελληνικής. Στους χώρους της θα λειτουργήσει η θεματική έκθεση ‘’Η κούκλα ως αντικείμενο και τελετουργία’’ και το Περιπλανώμενο Μουσείο Πολιτισμών με ιστορικά εκθέματα από τέσσερις ηπείρους.  
Ανεκτίμητοι εμψυχωτές του Φεστιβάλ είναι οι εθελοντές του, που δίνουν τον ενθουσιώδη παλμό και τη θετική τους ενέργεια στα φιλοξενούμενα θεατρικά σχήματα και στο κοινό.      
Το 24ο Διεθνές Φεστιβάλ Κουκλοθεάτρου και Παντομίμας του Δήμου Κιλκίς τελεί υπό την αιγίδα του Υπουργείου Πολιτισμού και την οικονομική του υποστήριξη μέσω εξαετούς προγραμματικής σύμβασης πολιτισμικής ανάπτυξης που έχει συνάψει με τον Δήμο Κιλκίς και έχει ως επίσημο χορηγό επικοινωνίας την ΕΡΤ3. Στην επικοινωνιακή του προβολή συμμετέχουν ευρωπαϊκοί πολιτιστικοί και καλλιτεχνικοί οργανισμοί, περιφερειακά και τοπικά μέσα. 
Η επίσημη εναρκτήρια τελετή του Φεστιβάλ θα λάβει χώρα την Κυριακή 4 Οκτωβρίου στο Συνεδριακό Κέντρο, στις 19:00, με την παράσταση ‘’Σταχτοπούτα’’ από τον Ιταλικό καλλιτεχνικό θίασο Zaches Teatro.  
Πρόγραμμα παραστάσεων 24ου Διεθνούς Φεστιβάλ Κουκλοθεάτρου και Παντομίμας Δήμου Κιλκίς 
CENTRE DE TITELLES DE LLEIDA (Ισπανία) 
‘’HATHI’’ (Ισπανία) 
Σάββατο 3 Οκτωβρίου - 11:00
Αφετηρία: Δημοτικό Πάρκο Jardin
Περιοδεύουσα παράσταση
Κυριακή 4 Οκτωβρίου - 11:00
Αφετηρία: Πλατεία Ειρήνης
Περιοδεύουσα παράσταση
Θεατρική τεχνική: Περιπλανώμενη γιγαντιαία μαριονέτα
Κοινό: Για όλες τις ηλικίες
Γλώσσα: Χωρίς λόγια
Διάρκεια: 70΄

Ένας τεράστιος ελέφαντας διασχίζει την πόλη με σταθερό και επιβλητικό βήμα. Συνοδευόμενος από τον οδηγό και φροντιστή του, ταξιδεύει σε όλο τον κόσμο μεταφέροντας ένα μήνυμα σεβασμού προς τα ζώα και τη φύση.
Στην πατρίδα του, την Ινδία, ο ελέφαντας είναι ένα ζώο που απολαμβάνει ιδιαίτερης εκτίμησης και, για πολλούς, θεωρείται ακόμη και ιερό. Ωστόσο, η ίδια αντιμετώπιση δεν συναντάται παντού.
Ο θίασος
Το Centre de Titelles de Lleida ιδρύθηκε το 1986 με πρωτοβουλία των Joan-Andreu Vallvé και Julieta Agustí, με στόχο να αποτελέσει έναν φορέα δημιουργίας, έρευνας και διάδοσης της τέχνης της μαριονέτας.
Ο καλλιτεχνικός οργανισμός στεγάζεται στο παλαιό μοναστήρι της Santa Teresa, στην πόλη της Lleida, και λειτουργεί με την υποστήριξη του Δήμου της Lleida, της Diputació de Lleida, της Generalitat de Catalunya και του Υπουργείου Πολιτισμού της Ισπανίας.
SILENT ROCCO (Γερμανία) 
‘’UNTOLD STORIES’’
Σάββατο 3 Οκτωβρίου - 13:00
Δημοτικό Πάρκο  - Κήπος
Κυριακή 4 Οκτωβρίου - 13:00
Πλατεία Ειρήνης
Τρίτη 6 Οκτωβρίου - 18:00
Συνεδριακό Κέντρο Κιλκίς
Θεατρική τεχνική: Μίμος – Σωματικό θέατρο
Κοινό: Για όλες τις ηλικίες (6+)
Γλώσσα: Χωρίς λόγια
Διάρκεια: 50΄

Τι θα συνέβαινε αν μπορούσατε να φοράτε τα συναισθήματά σας σαν μάσκες; Αν η οθόνη που κρατάτε στο χέρι σας, σας απορροφούσε ολοκληρωτικά; Αν μπορούσατε να χαρίσετε τον χτύπο της καρδιάς σας σε κάποιον άλλον; Αν ένα απλό ποτήρι νερό γινόταν η πύλη προς έναν διαφορετικό κόσμο;
Χωρίς σκηνικά, χωρίς αντικείμενα και χωρίς λόγια, ο μίμος Silent Rocco μεταμορφώνει τη σκηνή σε ένα ονειρικό τοπίο όπου τα συναισθήματα αποκτούν μορφή, τα καθημερινά αντικείμενα κρύβουν μυστικά και το αδύνατο μοιάζει πραγματικό.
Ως σόλο καλλιτέχνης αλλά και ως μέλος διαφόρων σχημάτων ο Silent Rocco έχει συμμετάσχει σε σημαντικά φεστιβάλ μίμου και σωματικού θεάτρου σε όλο τον κόσμο. 
Τα τελευταία χρόνια έχει συμβάλει ουσιαστικά στην ανάδειξη της τέχνης της μίμησης στη σύγχρονη σκηνή της Γερμανίας ενώ παράλληλα με την καλλιτεχνική του δραστηριότητα, διδάσκει μίμηση, διοργανώνει εργαστήρια και καθοδηγεί καλλιτέχνες στην ανάπτυξη των δημιουργικών τους έργων.
JANA ŠVECOVÁ (Τσεχία) 
Σάββατο 3 Οκτωβρίου  - 13:00 
Δημοτικό Πάρκο - Κήπος
Κυριακή 4 Οκτωβρίου - 13:00 
Πλατεία Ειρήνης
Θεατρική τεχνική: Σύγχρονο τσίρκο, εναέρια ακροβατικά, εικαστική περφόρμανς
Κοινό: Για όλες τις ηλικίες
Γλώσσα: Χωρίς λόγια
Διάρκεια: 20’

Μια ποιητική, επιτόπια (site-specific) περφόρμανς, σχεδιασμένη ειδικά για τον χώρο όπου παρουσιάζεται, που συνδυάζει στοιχεία του σύγχρονου τσίρκου, των εικαστικών τεχνών και της μοναδικής σφυριχτής γλώσσας Silbo Gomero.
Η παράσταση γεννήθηκε από μια προσωπική αναζήτηση της καλλιτέχνιδας γύρω από τη σχέση ανάμεσα στην κίνηση, την αναπνοή και τον ήχο. Κατά τη διάρκεια της εξάσκησής της στα εναέρια ακροβατικά, η Jana Švecová άρχισε να χρησιμοποιεί το σφύριγμα ως εργαλείο συγκέντρωσης, ρυθμού και σωματικής ενεργοποίησης.
Η ανακάλυψη της παραδοσιακής σφυριχτής γλώσσας του νησιού La Gomera στα Κανάρια Νησιά αποτέλεσε την αφετηρία για τη δημιουργία μιας παράστασης όπου ο ήχος γίνεται επικοινωνία και η κίνηση μετατρέπεται σε γλώσσα.
Το Silbo Gomero, αναγνωρισμένο από την UNESCO ως στοιχείο Άυλης Πολιτιστικής Κληρονομιάς, χρησιμοποιείται εδώ ως ζωντανό ηχητικό τοπίο που συνοδεύει σε πραγματικό χρόνο τις εναέριες δράσεις της ερμηνεύτριας. 
TXO TITELLES (Ισπανία) 
‘’ΜΠΙΣΚΟΤΑ ΤΥΡΙΟΥ’’
 Σάββατο 3 Οκτωβρίου - 17:00
Συνεδριακό Κέντρο Κιλκίς
Κυριακή 4 Οκτωβρίου - 12:00 και στις 17:00
Καπναποθήκη της Αυστροελληνικής 
Θεατρική τεχνική: Μαριονέτες άμεσου χειρισμού
Κοινό: Για όλες τις ηλικίες (5+)
Γλώσσα: Χωρίς λόγια
Διάρκεια: 50΄

Αυτό που αρέσει περισσότερο στον γέρο Ιγνάσιο είναι να απολαμβάνει νόστιμα μπισκότα τυριού πίνοντας ένα φλιτζάνι τσάι. Σήμερα, όμως, θα ανακαλύψει ότι το κουτί με τα μπισκότα είναι άδειο και τρυπημένο…
Ο ηλικιωμένος Ιγνάσιο ζει μόνος του. Η καθημερινότητά του είναι γεμάτη από μικρά τελετουργικά που τον κρατούν δραστήριο: να αγοράζει την εφημερίδα του, να ακούει τα πουλιά και, πάνω απ’ όλα, να απολαμβάνει το απογευματινό του τσάι.
Ο ‘’ένοχος’’ είναι ένα μικρό ποντικάκι, το οποίο τελικά θα διαταράξει τη μοναξιά του.
.
Ο θίασος
Η TXO TITELLES ιδρύθηκε το 1995 από τον Nartxi Azcargorta. Έναν χρόνο αργότερα προστέθηκε στον θίασο η Esther Cabacés.
Η συνάντηση δύο κουκλοπαικτών με μακρά επαγγελματική διαδρομή συνδυάζει την ποίηση, τις κατασκευές και τους μηχανισμούς του ενός με την εικαστική ευαισθησία, τη δημιουργικότητα και τη ναΐφ ματιά της άλλης, χαρίζοντας στην ομάδα τη δική της ξεχωριστή ταυτότητα.
ΟΜΑΔΑ ΠΛΕΥΣΙΣ (Ελλάδα) 
‘’Black Dot’’
Σάββατο 3 Οκτωβρίου  - 20:00
Συνεδριακό Κέντρο Κιλκίς
Θεατρική τεχνική: Σωματικό θέατρο, κίνηση και αντικείμενα
Κοινό: Για όλες τις ηλικίες (10+)
Γλώσσα: Χωρίς λόγια
Διάρκεια: 50’
Η τελεία που υπάρχει μέσα μας ως αρχή και τέλος. Το μικρό μας μαύρο κέντρο. Αυτό που σβήνει ή αυτό που γεννιέται.
Η δύναμή μας, το στίγμα μας, που άλλοτε δίνει χώρο και φως και άλλοτε τα απορροφά και τα συμπυκνώνει. Μια ερευνητική καλλιτεχνική κατάθεση για τις φιγούρες και τα ίχνη που βρίσκονται μέσα μας.
Η Πλεύσις, από τη σύστασή της, το 1996, κινείται στον χώρο του σωματικού θεάτρου αναπτύσσοντας μια ιδιότυπη γλώσσα θεάματος η οποία προκύπτει μέσα από το συνδυασμό τεχνικών θεάτρου και σύγχρονου χορού. Οι παραστάσεις στηρίζονται στη σωματική εκφραστικότητα των ερμηνευτών, στον πολυμορφικό σκηνικό χώρο που κατά περίσταση διαμορφώνεται και στο θέατρο αντικειμένων ως βασικό ερευνητικό πεδίο της ομάδας.

ARRIERA TEATRO (Ισπανία) 
‘’LIBRE’’
Κυριακή 4 Οκτωβρίου -  12:00
Πλατεία Ειρήνης
Δευτέρα 5 Οκτωβρίου -  18:00
Συνεδριακό Κέντρο Κιλκίς
Θεατρική τεχνική: Οπτικό θέατρο και θέατρο αντικειμένων
Κοινό: Για όλες τις ηλικίες (5+)
Γλώσσα: Χωρίς λόγια
Διάρκεια: 40΄
Το ‘’Libre’’ είναι μια παράσταση κουκλοθεάτρου που πραγματεύεται την ανάγκη να βρούμε ισορροπία ανάμεσα στα νήματα που μας ενώνουν και σε εκείνα που μας κρατούν δεμένους με όσα αγαπάμε και επιθυμούμε.
Αφηγείται την ιστορία του δεσμού ανάμεσα σε μια γυναίκα και ένα πουλί, που μέσα από σχοινιά, καλάθια και πλέγματα χτίζουν φωλιές και ανοίγουν κλουβιά.
Πρόκειται για ένα έργο για όλες τις ηλικίες, που μας προσκαλεί να συνδεθούμε μεταξύ μας και να υφάνουμε ένα κοινό καταφύγιο, όπου ο καθένας μπορεί να είναι αυτό που πραγματικά θέλει.
Ο θίασος
Η Arriera Teatro είναι μια πολυσυλλεκτική θεατρική ομάδα που δραστηριοποιείται στο σημείο συνάντησης του οπτικού θεάτρου, του θεάτρου αντικειμένων και της σωματικής έκφρασης.
Το καλλιτεχνικό της έργο συνδυάζει την κίνηση, την εικόνα, τα υλικά και την οπτική ποίηση, δημιουργώντας θεατρικές εμπειρίες που αφυπνίζουν τη φαντασία και διεγείρουν την περιέργεια του κοινού.
ZACHES TEATRO (Ιταλία) 
‘’Η ΣΤΑΧΤΟΠΟΥΤΑ’’
Κυριακή 4 Οκτωβρίου -  19:00
Συνεδριακό Κέντρο Κιλκίς
(Τελετή Έναρξης Φεστιβάλ)
Δευτέρα 5 Οκτωβρίου  - 11:00
Συνεδριακό Κέντρο Κιλκίς
Θεατρική τεχνική: Θέατρο μαριονετών και αντικειμένων, σύγχρονος χορός
Κοινό: Για όλες τις ηλικίες (5+)
Γλώσσα: Λίγες λέξεις στα ελληνικά και στα αγγλικά
Διάρκεια: 50΄

Από τις στάχτες έως το παλάτι, η Σταχτοπούτα είναι μια ηρωίδα με αμέτρητες όψεις, μια γυναίκα που διαμορφώνει η ίδια το πεπρωμένο της. Η παράσταση εκτυλίσσεται σε έναν άγονο, σκονισμένο κόσμο γεμάτο στάχτη και κάρβουνο, κατοικημένο από παράξενες παρουσίες – τις ‘’Σταχτοπούτες’’ – μέσα από τις οποίες ξετυλίγεται η ιστορία.
Μέσα από το θέατρο αντικειμένων, τον σύγχρονο χορό, την εκφραστική κίνηση, την πρωτότυπη μουσική και τις τεχνικές του κουκλοθεάτρου, οι ερμηνευτές δημιουργούν μια στροβιλιστική σκηνική εμπειρία υψηλής αισθητικής. Παράξενες μορφές, που κινούνται ανάμεσα στο κωμικό και το γκροτέσκο, συνθέτουν ένα οπτικά εντυπωσιακό σύμπαν.
Ο χειρισμός μετατρέπεται σε χορό και ο χορός ανακαλεί τη μυσταγωγική διάσταση του παραμυθιού, αποκαλύπτοντας τα αρχέγονα σύμβολα που κρύβονται κάτω από τις στάχτες της ιστορίας.
Η παράσταση έχει αποσπάσει πολλά βραβεία σε διεθνή Φεστιβάλ χωρών της Ισλανδίας,  Σερβίας, Κροατίας και Πολωνίας.  
Ο θίασος
Το Zaches Teatro ιδρύθηκε στη Φλωρεντία το 2007 και συνδυάζει τον σύγχρονο χορό, το κουκλοθέατρο, τη χρήση μάσκας, τον φωνητικό πειραματισμό, την πρωτότυπη μουσική σύνθεση και τις νέες τεχνολογίες, δημιουργώντας ένα ιδιαίτερο σκηνικό σύμπαν υψηλής αισθητικής.
Οι παραγωγές του αντλούν έμπνευση από παραμύθια, μύθους και αρχέτυπα της παγκόσμιας πολιτιστικής κληρονομιάς, μετατρέποντάς τα σε σύγχρονες θεατρικές εμπειρίες με έντονο συμβολισμό και ποιητική δύναμη. Το 2023  τιμήθηκε με το Εθνικό Βραβείο Hystrio Corpo a Corpo για τη δημιουργική σύνθεση διαφορετικών καλλιτεχνικών γλωσσών και τη συμβολή του στην εξέλιξη του σύγχρονου θεάτρου.
NANDO & MAILA (Ιταλία) 
‘’KALINKΑ’’
Τετάρτη 7 Οκτωβρίου - 11:00 και στις 18:00
Συνεδριακό Κέντρο Κιλκίς
Τεχνικές σύγχρονου τσίρκου:
Ζογκλερικά, μονόκυκλο, τραπέζιο, εναέριες ακροβασίες
Μουσικά όργανα:
Ακορντεόν, βιολί, κρουστά, τρομπέτα, μπαλαλάικα, κοντραμπάσο
Κοινό: Για όλες τις ηλικίες (5+)
Διάρκεια: 60 λεπτά
Μια παράσταση μουσικού κλόουν και σύγχρονου τσίρκου που αφηγείται την ιστορία ενός αλλόκοτου καλλιτεχνικού ζευγαριού, η οποία απέσπασε φέτος το διεθνές βραβείο Città di Gerace.
 Ο Νάντο και η Μάιλα συνδυάζουν ζωντανή μουσική και ακροβατικά σε ένα μοναδικό σκηνικό παιχνίδι. Χορεύουν τανγκό αγκαλιασμένοι παίζοντας ταυτόχρονα ακορντεόν και βιολί, εκτελούν εναέριες ακροβασίες, ζογκλερικά και μουσικά νούμερα που εναλλάσσονται με κωμικά γκαγκ και τραγούδια.
Στο KALINKA, η ζωντανή μουσική συναντά το σύγχρονο τσίρκο, δημιουργώντας μια παράσταση που αποτίει φόρο τιμής στους χαρακτήρες και τη μαγεία του παραδοσιακού τσίρκου μέσα από μια σύγχρονη καλλιτεχνική ματιά.
Ο θίασος
Η ομάδα Nando & Maila ιδρύθηκε το 1997 και αναγνωρίζεται από το Ιταλικό Υπουργείο Πολιτισμού (MiC) ως φορέας παραγωγής και καινοτομίας στον χώρο του Σύγχρονου Τσίρκου. Στο επίκεντρο της καλλιτεχνικής της έρευνας βρίσκεται η συνάντηση του τσίρκου με άλλες μορφές έκφρασης, όπως η μουσική, η ηχοποίηση αντικειμένων, το θέατρο και η δραματουργία.
ΘΙΑΣΟΣ ΣΚΙΩΝ ΔΗΜΗΤΡΑΚΟΠΟΥΛΟΥ & ΚΟΥΚΛΟΘΕΑΤΡΟ ‘’ΣΠΕΙΡΑ’’ (Ελλάδα) 
‘’ΜΑΥΡΟΜΑΤΙΚΑ ΦΑΣΟΛΙΑ’’
Πέμπτη 8 Οκτωβρίου -  11:00 και στις 18:00
Συνεδριακό Κέντρο Κιλκίς
Θεατρική τεχνική: Κουκλοθέατρο (γαντόκουκλες), Θέατρο Σκιών
Κοινό: Για όλες τις ηλικίες (5+) 
Γλώσσα: Ελληνικά
Διάρκεια: 50΄

Η ομάδα Κουκλοθεάτρου ‘’Σπείρα’’ και ο Θίασος Σκιών Δημητρακόπουλου ενώνουν τις δυνάμεις τους σε μια ξεχωριστή παράσταση με πρωταγωνιστές δύο από τους πιο αγαπημένους λαϊκούς ήρωες της ελληνικής θεατρικής παράδοσης: τον Καραγκιόζη και τον Φασουλή.
Αντλώντας έμπνευση από τις παραδοσιακές φόρμες του θεάτρου σκιών και του λαϊκού κουκλοθεάτρου, οι δημιουργοί συνθέτουν ένα σύγχρονο βαριετέ γεμάτο φιγούρες, κούκλες, χιούμορ και ευρηματικές ανατροπές.
Οι θίασοι
Ο Θίασος Σκιών Δημητρακόπουλου ιδρύθηκε το 2015 από τον Κωνσταντίνο Δημητρακόπουλο και τη Γεωργία Δημητρακοπούλου. Με έδρα την Καλαμάτα και παράλληλη δραστηριότητα στην Αττική, παρουσιάζει τόσο παραδοσιακές παραστάσεις θεάτρου σκιών όσο και πρωτότυπες σύγχρονες δημιουργίες.
Ο Κωνσταντίνος Δημητρακόπουλος είναι μέλος της UNIMA Hellas και του Πανελλήνιου Σωματείου Θεάτρου Σκιών.
Το Κουκλοθέατρο ‘’Σπείρα’’ δημιουργήθηκε από τη Νικολέτα Βασιλοπούλου, η οποία ασχολείται με την τέχνη του κουκλοθεάτρου από το 2020.
ΠΟΛΙΤΙΣΤΙΚΗ ΕΤΑΙΡΙΑ ΕΚΠΑΙΔΕΥΤΙΚΩΝ Ν. ΚΙΛΚΙΣ (Ελλάδα)  
ΟΜΑΔΑ ΚΟΥΚΛΟΘΕΑΤΡΟΥ ‘’ΚουκλοΠαρέα’’
‘’Τα Χάρτινα Φτερά’’
Παρασκευή 9 Οκτωβρίου - 19:00 
Συνεδριακό Κέντρο Κιλκίς
Θεατρική τεχνική: Κουκλοθέατρο
Κοινό: Για όλες τις ηλικίες (5+)  
Γλώσσα: Ελληνικά 
Διάρκεια: 50’

Εσείς, αλήθεια, πιστεύετε ότι υπάρχουν άγγελοι;
Ψηλά, πάνω από τα σύννεφα, σε μια κρυφή χώρα, οι άγγελοι εργάζονται αδιάκοπα για να πραγματοποιούν τις πιο βαθιές επιθυμίες των ανθρώπων. Όμως, ύστερα από μια αναπάντεχη και φοβερή καταιγίδα, ένας άγγελος χάνει τα φτερά του και πέφτει στη Γη. Ανυπεράσπιστος μέσα στον άγνωστο κόσμο των ανθρώπων, έρχεται αντιμέτωπος με τη σκληρότητα και την αδιαφορία τους. Κι ενώ όλα μοιάζουν χαμένα, η συνάντησή του με ένα μικρό κορίτσι θα γίνει η αφορμή για να αλλάξουν τα πάντα.
Η Πολιτιστική Εταιρία Εκπαιδευτικών Ν. Κιλκίς αποτελείται κυρίως από εκπαιδευτικούς της Πρωτοβάθμιας και Δευτεροβάθμιας Εκπαίδευσης και λειτουργεί από το 1995.
Ένας από τους σημαντικότερους στόχους του Συλλόγου είναι η ανάπτυξη της θεατρικής παιδείας σε παιδιά και νέους. 
PUPPAE COMPANY
‘’OTTO’’
Παρασκευή 9 Οκτωβρίου - 09:30 και στις 11:00
 Συνεδριακό Κέντρο Κιλκίς
Σάββατο 10 Οκτωβρίου  - 21:00 
Καπναποθήκη της Αυστροελληνικής 
Θεατρική τεχνική: Κουκλοθέατρο
Κοινό: Για όλες τις ηλικίες (6+)
Γλώσσα: Χωρίς λόγια
Διάρκεια: 30’
Με μια ευρηματική και άρτια σκηνοθεσία που αιχμαλωτίζει το βλέμμα του θεατή από την πρώτη στιγμή, το ‘’Otto’’ αποτελεί μια ποιητική και ταυτόχρονα στοχαστική παράσταση για ενήλικες και εφήβους. Με αφετηρία μια βαλίτσα, μια κιθάρα, τρία — ή μήπως τέσσερα; — κεφάλια και έξι πόδια, οι δημιουργοί συνθέτουν έναν σουρεαλιστικό κόσμο που σχολιάζει με χιούμορ και ευαισθησία τη σύγχρονη ανθρώπινη ύπαρξη. Διακρίθηκε το 2018 με με το βραβείο κοινού καλύτερης παράστασης στο Διεθνές Φεστιβάλ Μαριονετών Meppel 
Η Cia Puppæ είναι μια θεατρική ομάδα κουκλοθεάτρου που ιδρύθηκε στη Βαρκελώνη τον Σεπτέμβριο του 2018, ως αποτέλεσμα της συνάντησης τριών καλλιτεχνών με διαφορετικές δημιουργικές διαδρομές: της Julieta Gascón, ερμηνεύτριας θεάτρου αντικειμένων, του Bruno Valls, κουκλοπαίκτη και καλλιτέχνη σωματικής έκφρασης και θεάτρου αντικειμένων, και του Aleix Bové, κιθαρίστα φλαμένκο και σταθερού συνεργάτη σε παραγωγές θεάτρου και χορού.
ZERO EN CONDUCTA (Ισπανία) 
‘’TRASHHH!!’’
Σάββατο 10 Οκτωβρίου - 12:00 -  Δημοτικό Πάρκο -Κήπος
στις 17:00 – Συνεδριακό Κέντρο Κιλκίς
Κυριακή 11 Οκτωβρίου -  12:00 – Πλατεία Ειρήνης
Θεατρική τεχνική: Θέατρο αντικειμένων
Κοινό: Για όλες τις ηλικίες (4+)
Γλώσσα: Χωρίς λόγια
Διάρκεια: 30’

Η Poubelle είναι μια σακούλα σκουπιδιών που ονειρεύεται να γίνει σταρ. Όμως, πώς μπορεί κανείς να ξεφύγει από το πεπρωμένο του; Μια σακούλα σκουπιδιών είναι — και θα παραμείνει — μια σακούλα σκουπιδιών.
Με χιούμορ, τρυφερότητα και μια δόση μελαγχολίας, η Poubelle προσπαθεί να αποδεχθεί τη μοίρα της χωρίς να εγκαταλείψει τα όνειρά της. Γιατί γνωρίζει καλά πως, αν χάσεις το τρένο της ζωής, ίσως σε παραλάβει το επόμενο απορριμματοφόρο.
Το ‘’Trash’’ απέσπασε το βραβείο καλύτερης παράστασης μικρής κλίμακας. 
Η Zero en Conducta είναι μια ομάδα οπτικού θεάτρου που ιδρύθηκε στη Βαρκελώνη το 2011. Από τότε αναπτύσσει μια ιδιαίτερη καλλιτεχνική γλώσσα που συνδυάζει τη σωματική μίμηση, τον χορό, το σωματικό θέατρο και το κουκλοθέατρο.Οι δημιουργίες της βασίζονται στη δύναμη της εικόνας και της κίνησης, δημιουργώντας παραστάσεις που επικοινωνούν πέρα από γλωσσικά και πολιτισμικά σύνορα.
MARIO & NATTI (Γερμανία) 
‘’Ο MARIO ΣΥΝΑΝΤΑ ΤΗ NATTI’’ 
Σάββατο 10 Οκτωβρίου - 13:00
Δημοτικό Πάρκο - Κήπος
Κυριακή 11 Οκτωβρίου -  13:00
Πλατεία Ειρήνης
Θεατρική τεχνική: Μαριονέτα και άριες όπερας
Κοινό: Για όλες τις ηλικίες
Γλώσσα: Χωρίς λόγια
Διάρκεια: 30΄

Μια απολαυστική παράσταση γεμάτη μουσική, χιούμορ και… καλλιτεχνικές διαφωνίες.
Η Natti ερμηνεύει αγαπημένα τραγούδια και άριες από διαφορετικά μουσικά είδη και εποχές. Στο πιάνο τη συνοδεύει ο Mario, μια μαριονέτα με εκπληκτικά ρεαλιστική σκηνική παρουσία και αξιοθαύμαστη δεξιοτεχνία στο παίξιμο του πιάνου, η οποία φαίνεται να αντιμετωπίζει τον ρόλο της με απόλυτη σοβαρότητα.
Καθώς η παράσταση εξελίσσεται, οι μουσικές ερμηνείες διακόπτονται από ξεκαρδιστικές παρεξηγήσεις, απρόβλεπτες καταστάσεις και έντονες αντιπαραθέσεις ανάμεσα στην τραγουδίστρια και τον πιανίστα της.
Ο θίασος 
Το Ensemble MarioNatti δημιουργήθηκε το 2021, μέσα στις ιδιαίτερες συνθήκες της πανδημίας Covid-19 και υπό το πρίσμα αυτού του περιοριστικού περιβάλλοντος η τραγουδίστρια Einat ‘’Natti’’ Ziv και ο μαριονετίστας και κατασκευαστής μαριονετών Holger Bentert αναζήτησαν έναν εναλλακτικό τρόπο επικοινωνίας με το κοινό μέσω της μουσικής και του θεάματος.
Σήμερα, ο θίασος συνεχίζει να συνδυάζει τη ζωντανή μουσική, το χιούμορ και την τέχνη της μαριονέτας, μεταφέροντας στη σκηνή την αμεσότητα, τη φρεσκάδα και τη γοητεία με τις οποίες ξεκίνησε το ταξίδι του.
COMPAGNIE EMBALLAGE 9 (Κολομβία / Γαλλία)
‘’Η ΣΚΙΑ ΤΗΣ ΤΙΓΡΗΣ’’
Σάββατο 10 Οκτωβρίου -  20:00
Συνεδριακό Κέντρο Κιλκίς
Θεατρική τεχνική: Θέατρο δρόμου, θέατρο σκιών και μαριονέτες
Κοινό: Για όλες τις ηλικίες (8+) 
Γλώσσα: Αγγλικά και Ελληνικά 
Διάρκεια: 45’

Η παράσταση βασίζεται σε μια αληθινή ιστορία. Για δύο χρόνια, μια νεαρή γυναίκα επισκεπτόταν καθημερινά μια τίγρη, χωρισμένη από αυτήν μόνο με έναν φράχτη. Από αυτή τη βαθιά και παράδοξη σχέση γεννήθηκε η ‘’Σκιά της Τίγρης’’, μια ποιητική παράσταση που συνδυάζει θέατρο, μαριονέτες και θέατρο σκιών, συνοδευόμενη από πρωτότυπη μουσική με έντονες ροκ επιρροές.
Σε ένα ονειρικό και συμβολικό σύμπαν, παρακολουθούμε τη συνάντηση της Mévy, μιας τίγρης που ζει αιχμάλωτη σε τσίρκο, και της Eli, μιας εικοσάχρονης φοιτήτριας παραστατικών τεχνών και επίδοξης συγγραφέως.
Η Compagnie Emballage 9 είναι ένας σύγχρονος θίασος κουκλοθεάτρου με έδρα τη Γαλλία, ο οποίος ιδρύθηκε το 2021 στην πόλη Σαρλβίλ-Μεζιέρ. Το έργο του συνδυάζει το σύγχρονο κουκλοθέατρο, το θέατρο σκιών, το οπτικό θέατρο (visual theatre) και την κίνηση. 
BLUCINQUE (Ιταλία) 
‘’COPPELIA – Un Ballet Mécanique’’
Κυριακή 11 Οκτωβρίου - 18:00 
Συνεδριακό Κέντρο Κιλκίς
Δευτέρα 12 Οκτωβρίου - 11:00 
Συνεδριακό Κέντρο Κιλκίς
Θεατρική τεχνική: Σύγχρονο τσίρκο, ακροβατικός χορός, ζωντανή μουσική
Κοινό: Για όλες τις ηλικίες (6+)
Γλώσσα: Χωρίς λόγια
Διάρκεια: 60’

Μηχανική κούκλα και ψευδαίσθηση. Ένα σώμα εκτός ισορροπίας, κρεμασμένο και ευάλωτο, σαν μαριονέτα που αναζητά έναν τρόπο να ταυτιστεί με τον εαυτό της και ταυτόχρονα να απελευθερωθεί.
Με το έργο ‘’Coppelia – Un Ballet Mécanique’’η χορογράφος Caterina Mochi Sismondi επαναφέρει στο προσκήνιο το ζήτημα της ταυτότητας, της μάσκας που φορά ο καθένας μας και της γυναικείας φύσης, την οποία παρακολουθούμε μέσα από την ευθραυστότητα αλλά και τη δύναμή της, καθώς μεταμορφώνεται διαρκώς μέσα από διαφορετικούς ρόλους.
Ο θίασος
Το Εθνικό Κέντρο Παραγωγής Σύγχρονου Τσίρκου BlucinQue Nice είναι αναγνωρισμένο και χρηματοδοτούμενο από το ιταλικό Υπουργείο Πολιτισμού (MiC) και αποτελεί ένα από τα σημαντικότερα κέντρα παραγωγής σύγχρονου τσίρκου στην Ιταλία.
Δραστηριοποιείται στην περιοχή του Τορίνο από το 2006 και από το 2022 λειτουργεί ως επίσημο εθνικό κέντρο παραγωγής. Μέσα από ένα εκτεταμένο δίκτυο συνεργασιών μεταξύ πόλεων και πολιτιστικών φορέων, αναπτύσσει δράσεις σε περιφερειακό, εθνικό και διεθνές επίπεδο.
SOVINT Cultura y Desarrollo
‘’Η Κούκλα ως Αντικείμενο και Τελετουργία’’
Δίνοντας σάρκα και οστά στο αόρατο
Θεματική έκθεση διαπολιτισμικού και καλλιτεχνικού χαρακτήρα
3–11 Οκτωβρίου
Καθημερινά: 09:30–13:00 & 16:00–17:30
Καπναποθήκη της Αυστροελληνικής 
Η έκθεση
Τι συμβαίνει όταν ένα κομμάτι ξύλου ή υφάσματος αποκτά ανθρώπινη, ζωική ή θεϊκή μορφή; Πότε ένα αντικείμενο παύει να είναι ένα άψυχο πράγμα και αρχίζει να γίνεται αντιληπτό ως ζωντανή παρουσία;
Σε πολλούς πολιτισμούς του κόσμου, οι μαριονέτες, οι μάσκες και οι τελετουργικές φιγούρες είχαν μια θεμελιώδη αποστολή: να δώσουν φυσική μορφή στο αόρατο. Αυτό που δεν μπορούμε να δούμε ή να αγγίξουμε — οι πρόγονοι, οι θεοί, οι δυνάμεις της φύσης ή οι συλλογικοί φόβοι — χρειάζεται μια γήινη μορφή για να επικοινωνήσει μαζί μας. Όταν αποκτά σώμα φτιαγμένο από ανθρώπινα χέρια, το ιερό και το άυλο γίνονται πραγματικά μπροστά στα μάτια μας. Η μαριονέτα δεν είναι απλώς ένα παιχνίδι· στο πλαίσιο της τελετουργίας αποτελεί ένα ιερό δοχείο που φιλοξενεί μια λανθάνουσα ενέργεια.
Η έκθεση προσκαλεί το κοινό σε ένα ταξίδι στον μαγικό χώρο όπου συναντώνται η θρησκευτική τελετή και το θέατρο. Μέσα από ιστορικά εκθέματα από τέσσερις ηπείρους, ανακαλύπτουμε πώς η ύλη ζωντανεύει για να συνδέσει τη Γη με τον Ουρανό.
Περιπλανώμενο Μουσείο των Πολιτισμών
Το Περιπλανώμενο Μουσείο των Πολιτισμών αποτελεί ένα από τα σημαντικότερα έργα της Sovint στον τομέα της διαπολιτισμικής ευαισθητοποίησης.
Η Sovint υποστηρίζει την ανάγκη γνωριμίας με τον ‘’άλλον’’, τον διαφορετικό, ώστε να ανακαλύψουμε και να χτίσουμε τις γέφυρες πολιτισμικής κατανόησης που μας ενώνουν. 
Σε έναν κόσμο ολοένα και πιο ψηφιακό, όπου κυριαρχούν οι οθόνες και η εικονική πραγματικότητα, προτείνει την επιστροφή στη βιωματική επαφή με το αυθεντικό αντικείμενο, τη μνήμη που αυτό μεταφέρει και τις ιστορίες που διατηρεί ζωντανές.
Για τον σκοπό αυτό, το μουσείο διαθέτει περισσότερα από χίλια αυθεντικά εκθέματα από κάθε γωνιά του πλανήτη, οργανωμένα σε θεματικές εκθέσεις και εκπαιδευτικά εργαστήρια που ταξιδεύουν σε διαφορετικές κοινότητες. Το αντικείμενο λειτουργεί ως αφορμή για να μιλήσουμε για τους ανθρώπους και να αφυπνίσουμε την περιέργεια για νέες γνώσεις και εμπειρίες.

IANA SVECOVA
ΕΡΓΑΣΤΗΡΙΟ
3 Οκτωβρίου - 21:00 
Καπναποθήκη της Αυστροελληνικής 
Διάρκεια: 90’
Συμμετέχοντες: Έως 12 άτομα
Ηλικίες: Ενήλικες
Σκιές, σχοινιά και κίνηση
Ένα βιωματικό εργαστήριο που διερευνά τη σχέση ανάμεσα στο σώμα, το αντικείμενο, τον χώρο και το φως.
Χρησιμοποιώντας σχοινιά, σκιές και απλές κινησιολογικές δράσεις, οι συμμετέχοντες θα πειραματιστούν με ατομικές και συλλογικές συνθέσεις, δημιουργώντας εφήμερες εικόνες και μικρές σκηνικές αφηγήσεις. Μέσα από τη συνεργασία και τον αυτοσχεδιασμό θα ανακαλύψουν πώς η κίνηση μπορεί να μεταμορφώσει ένα απλό υλικό σε εκφραστικό μέσο και πώς οι σκιές μπορούν να λειτουργήσουν ως αυτόνομο σκηνικό στοιχείο.
Το εργαστήριο αντλεί έμπνευση από τη γλώσσα του σύγχρονου τσίρκου και την ποιητική διάσταση των εναέριων τεχνών, δημιουργώντας ένα περιβάλλον ελεύθερης εξερεύνησης, παιχνιδιού και δημιουργικής έκφρασης.
Δεν απαιτείται προηγούμενη εμπειρία.

Η καλλιτέχνιδα
Η Jana Švecová κατάγεται από το Makov της Τσεχικής Δημοκρατίας και δραστηριοποιείται στο σημείο συνάντησης διαφορετικών καλλιτεχνικών πεδίων, συνδυάζοντας το σύγχρονο τσίρκο, την περφόρμανς, τις εικαστικές τέχνες και τις επιτόπιες καλλιτεχνικές παρεμβάσεις.
Το έργο της επικεντρώνεται στη δημιουργία παραστάσεων ειδικά σχεδιασμένων για συγκεκριμένους χώρους, καθώς και εφήμερων εγκαταστάσεων που συνομιλούν με το φυσικό και αστικό περιβάλλον. Στις δημιουργίες της ενσωματώνει συχνά πρωτότυπα κείμενα, ηχητικά τοπία και στοιχεία αυτοσχεδιασμού, αναζητώντας νέες μορφές επικοινωνίας μεταξύ καλλιτέχνη, χώρου και κοινού.
ΠΑΡΕΣΣΑ ΠΟΛΥΧΡΟΝΙΔΟΥ
Εργαστήρια Κατασκευών & Κουκλοθεάτρου
Εργαστήριο 1
Για τους μικρούς μας φίλους
4 Οκτωβρίου - 11:00 
Πλατεία Ειρήνης
Ένα δημιουργικό εργαστήριο που προσκαλεί παιδιά και μεγάλους να ανακαλύψουν τη μαγεία του κουκλοθεάτρου μέσα από τη χαρά της κατασκευής.
Με απλά καθημερινά υλικά και αντικείμενα που συνήθως καταλήγουν στην ανακύκλωση, οι συμμετέχοντες θα δημιουργήσουν τη δική τους κούκλα-μαριονέτα, δίνοντάς της μορφή, κίνηση και μοναδική προσωπικότητα. Μέσα από το παιχνίδι, τη φαντασία και τη χειροτεχνία, τα παιδιά θα γνωρίσουν βασικές αρχές της εμψύχωσης και θα δουν πώς ένα συνηθισμένο αντικείμενο μπορεί να μεταμορφωθεί σε έναν ολοζώντανο θεατρικό χαρακτήρα.
Οι μικροί δημιουργοί θα έχουν την ευκαιρία να πειραματιστούν με υλικά, χρώματα και υφές, να λερώσουν δημιουργικά τα χέρια τους και να δώσουν ζωή στις δικές τους ιδέες. Στο τέλος του εργαστηρίου, όλοι θα συμμετάσχουν σε ένα μικρό αυτοσχέδιο δρώμενο στην πλατεία, παρουσιάζοντας τις μαριονέτες τους στο κοινό.
Φεύγοντας, κάθε παιδί θα πάρει μαζί του τη δική του χειροποίητη κούκλα, έτοιμη να συνεχίσει το παιχνίδι και τις ιστορίες της στο σπίτι.
Προαιρετικά: Οι συμμετέχοντες μπορούν να φέρουν μαζί τους μικρά υλικά που θα ήθελαν να ενσωματώσουν στη δική τους κατασκευή. 
Η εισηγήτρια
Η Παρέσσα Πολυχρονίδου υπηρέτησε την πρωτοβάθμια εκπαίδευση για περισσότερα από σαράντα χρόνια, συνδέοντας διαρκώς την εκπαιδευτική διαδικασία με την καλλιτεχνική έκφραση και τη δημιουργική μάθηση.
Ασχολείται επί σειρά ετών με το κουκλοθέατρο, την εμψύχωση αντικειμένων και την κατασκευή χειροποίητων κουκλών από ποικίλα υλικά, με ιδιαίτερη έμφαση στην επαναχρησιμοποίηση και την αξιοποίηση ανακυκλώσιμων μέσων. Μέσα από το έργο της προωθεί τη δημιουργικότητα, τη φαντασία και τη βιωματική συμμετοχή παιδιών και ενηλίκων.
Είναι ενεργό μέλος της Πολιτιστικής Εταιρίας Εκπαιδευτικών Νομού Κιλκίς και συμμετέχει εδώ και πολλά χρόνια στις δράσεις και τις παραγωγές της κουκλοθεατρικής ομάδας «ΚουκλοΠαρέα» ως κουκλοπαίχτρια, κατασκευάστρια και δημιουργός.
ΕΤΗΣΙΑ ΣΥΝΑΝΤΗΣΗ ΝΕΩΝ ΕΛΛΗΝΩΝ ΚΟΥΚΛΟΠΑΙΚΤΩΝ
Σε συνεργασία με το Ελληνικό Κέντρο Κουκλοθεάτρου και την UNIMA Hellas
7– 9 Οκτωβρίου  
Καπναποθήκη της Αυστροελληνικής 
Παρουσιάσεις έργων από τους συμμετέχοντες καθημερινά στις 20:00, ανοιχτές στο κοινό
Με συζητήσεις και ανταλλαγή απόψεων μεταξύ καλλιτεχνών και θεατών μετά το τέλος των παρουσιάσεων
Η Ετήσια Συνάντηση Νέων Ελλήνων Κουκλοπαικτών αποτελεί έναν θεσμό αφιερωμένο στη νέα γενιά δημιουργών του κουκλοθεάτρου και του θεάτρου αντικειμένων στην Ελλάδα. Στόχος της είναι να προσφέρει έναν χώρο συνάντησης, ανταλλαγής γνώσεων, καλλιτεχνικού πειραματισμού και δημιουργικού διαλόγου ανάμεσα σε νέους καλλιτέχνες που βρίσκονται στα πρώτα επαγγελματικά τους βήματα.
Στο πλαίσιο του φεστιβάλ, δεκατρείς νέοι και νέες κουκλοπαίκτες και κουκλοπαίκτριες από διαφορετικές περιοχές της χώρας θα συμμετάσχουν σε μια τριήμερη καλλιτεχνική φιλοξενία (residency), κατά τη διάρκεια της οποίας θα έχουν την ευκαιρία να γνωριστούν, να ανταλλάξουν εμπειρίες και να παρουσιάσουν τη δουλειά τους στο κοινό του Κιλκίς.
Πρόκειται για μια πρωτοβουλία που ενισχύει τη δικτύωση των νέων δημιουργών, συμβάλλει στην επαγγελματική τους ανάπτυξη και δημιουργεί τις προϋποθέσεις για νέες συνεργασίες και μελλοντικές καλλιτεχνικές συμπράξεις.

Ανοιχτές παρουσιάσεις στο κοινό
Κάθε βράδυ στις 20:00, οι συμμετέχοντες θα παρουσιάζουν στο κοινό μικρής διάρκειας παραστάσεις, αποσπάσματα έργων, πειραματικές δημιουργίες και νέες καλλιτεχνικές προτάσεις που έχουν αναπτύξει κατά τη διάρκεια της εκπαίδευσής τους.
Οι παρουσιάσεις αυτές αποτελούν μια μοναδική ευκαιρία για το κοινό να γνωρίσει από κοντά τις αναζητήσεις και τις ιδέες μιας νέας γενιάς καλλιτεχνών που διαμορφώνει το μέλλον του ελληνικού κουκλοθεάτρου.

Συντονισμός
Τον γενικό συντονισμό και την καλλιτεχνική καθοδήγηση της συνάντησης αναλαμβάνει ο καλλιτέχνης, μαριονετίστας και κατασκευαστής Στάθης Μαρκόπουλος, με τη συνεργασία και την υποστήριξη του Ελληνικού Κέντρου Κουκλοθεάτρου – UNIMA Hellas.
Η συνάντηση φιλοδοξεί να αποτελέσει έναν σταθερό τόπο συνάντησης, έρευνας και εξέλιξης για τους νέους δημιουργούς του χώρου, ενισχύοντας τη συνέχεια και τη δυναμική ανάπτυξη της τέχνης του κουκλοθεάτρου στην Ελλάδα.
JOSE ANTONIO PUCHADES
Σεμινάριο – Εργαστήριο Θεατρικής Επιμόρφωσης
‘’Από την ψυχή στην ύλη’’
Στο πλαίσιο της συνάντησης νέων Ελλήνων καλλιτεχνών του κουκλοθεάτρου και του θεάτρου αντικειμένων.
 7–9 Οκτωβρίου 2026
Διάρκεια: 14 ώρες
Καπναποθήκη της Αυστροελληνικής 
Το εργαστήριο αποτελεί μια πρόταση εμβάθυνσης στον κόσμο της μαριονέτας, του αντικειμένου και του σωματικού θεάτρου.
Στόχοι του εργαστηρίου
· Να φυτέψουμε τον πρώτο σπόρο μιας δημιουργικής διαδικασίας.
· Να μοιραστούμε τις βασικές αρχές της δραματουργίας και της δημιουργικής μεθοδολογίας της Zero en Conducta.
· Να δημιουργήσουμε πρωτότυπο υλικό βασισμένο σε χορογραφικές πρακτικές που χρησιμοποιούνται στις παραστάσεις της ομάδας.
· Να εργαστούμε πάνω στον αυτοσχεδιασμό ως πηγή δημιουργίας δραματουργικού υλικού.
· Να εξερευνήσουμε τη συνθετική και χορογραφική διάσταση που απαιτούν το κουκλοθέατρο και το σωματικό θέατρο.
· Να δώσουμε νέα ώθηση σε έργα που έχουν σταματήσει, βρίσκονται σε αρχικό στάδιο ή δεν έχουν ακόμη πάρει συγκεκριμένη μορφή.
· Να εξετάσουμε βασικές αρχές της εμψύχωσης αντικειμένων μέσα από τη δική μας οπτική.
· Και, φυσικά, να διασκεδάσουμε.
José Puchades «Putxa»
Ο José Puchades, γνωστός καλλιτεχνικά ως Putxa, γεννήθηκε στη Βαλένθια το 1980. Είναι πτυχιούχος Ψυχολογίας του Πανεπιστημίου της Βαλένθια με ειδίκευση στη Νευροψυχολογία. Στη συνέχεια σπούδασε Δραματική Τέχνη στην Ανώτατη Σχολή Θεάτρου της Βαρκελώνης και απέκτησε δίπλωμα Σωματικής Μιμικής και Φυσικού Θεάτρου από τη Διεθνή Σχολή MOVEO, με εξειδίκευση στη σκηνοθεσία και τη χορογραφία.
Είναι ιδρυτής και συν-καλλιτεχνικός διευθυντής της Zero en Conducta, μιας εταιρείας αφιερωμένης στο θέατρο και τον κινηματογράφο μέσα από την κίνηση, τον χορό και τις μαριονέτες. 
ΠΑΡΕΣΣΑ ΠΟΛΥΧΡΟΝΙΔΟΥ 
Εργαστήριο 2
Εργαστήριο Κατασκευής Γιγαντόκουκλας
Δίνοντας μορφή στο αδύνατο
Για την ομάδα εθελοντών του Φεστιβάλ
7, 8 & 9 Οκτωβρίου - 15:30 – 17:30 
Καπναποθήκη της Αυστροελληνικής 
Συνολική διάρκεια: 6 ώρες
Ένα ξεχωριστό εργαστήριο συλλογικής δημιουργίας που απευθύνεται αποκλειστικά στους εθελοντές του Φεστιβάλ και έχει ως στόχο την κατασκευή μιας εντυπωσιακής γιγαντόκουκλας, η οποία θα γεννηθεί μέσα από τη συνεργασία, τη φαντασία και την αξιοποίηση ανακυκλώσιμων υλικών.
Με βασική πρώτη ύλη το χαρτόνι από συσκευασίες, αλλά και μια μεγάλη ποικιλία επαναχρησιμοποιούμενων υλικών, οι συμμετέχοντες θα γνωρίσουν τις βασικές αρχές σχεδιασμού και κατασκευής γιγαντόκουκλων. Θα πειραματιστούν με τον όγκο, την κλίμακα, τις αναλογίες και τις δυνατότητες κίνησης, μετατρέποντας καθημερινά υλικά σε μια θεατρική μορφή μεγάλων διαστάσεων.
Το εργαστήριο δίνει έμφαση στη συλλογική εργασία, την ανταλλαγή ιδεών και τη δημιουργική επίλυση προβλημάτων. Οι συμμετέχοντες θα παρακολουθήσουν όλα τα στάδια της διαδικασίας, από τη σύλληψη της ιδέας και τη διαμόρφωση του σκελετού έως την τελική αισθητική επεξεργασία της κατασκευής.
Δεν απαιτείται προηγούμενη εμπειρία στην κατασκευή ή στο κουκλοθέατρο. Αρκούν η διάθεση για συνεργασία, η φαντασία και η όρεξη για δημιουργία.
Ελάτε να κατασκευάσουμε μαζί τους δικούς μας γίγαντες και να ανακαλύψουμε πώς τα πιο απλά υλικά μπορούν να μεταμορφωθούν σε εντυπωσιακές θεατρικές παρουσίες.
Χρήσιμη σημείωση: Όσοι διαθέτουν μεγάλες και καθαρές χαρτόκουτες (π.χ. από ηλεκτρικές συσκευές) ή χοντρά χαρτόνια μπορούν να τα φέρουν μαζί τους. Συνιστάται επίσης η χρήση ενός καλού κοπιδιού.
ΕΜΙΛΙΑΝΟ ΙΠΠΟΛΙΤΟ
MINDFUL IMPROV
Σεμινάριο – Εργαστήριο Θεατρικού Αυτοσχεδιασμού
9 Οκτωβρίου | 17:00 – 18:00
10 Οκτωβρίου | 15:30 – 18:30
11 Οκτωβρίου | 09:00 – 13:00
Καπναποθήκη της Αυστροελληνικής 
Διάρκεια: 8 ώρες
Αριθμός συμμετεχόντων: Έως 15 άτομα
Προφίλ συμμετεχόντων:
Λάτρεις του θεάτρου, επαγγελματίες και ερασιτέχνες ηθοποιοί, εκπαιδευτικοί και κοινωνικοπολιτιστικοί εμψυχωτές.
Γλώσσα: Αγγλικά και Ελληνικά
Το εργαστήριο
Το Mindful Improv είναι ένα εργαστήριο θεατρικής συνειδητότητας, στο οποίο οι συμμετέχοντες έχουν την ευκαιρία να γνωρίσουν και να πειραματιστούν με τις βασικές αρχές του θεάτρου αυτοσχεδιασμού, σε συνδυασμό με διαλογιστικές πρακτικές που αντλούν έμπνευση από τη βουδιστική παράδοση Theravāda.
Η εργασία πάνω στο σώμα, τη φωνή, τη δημιουργία χαρακτήρων και τις ανθρώπινες σχέσεις προσανατολίζεται στη βαθύτερη επίγνωση της σκηνικής παρουσίας, στην ανάπτυξη της δημιουργικότητας και στην καλλιέργεια της χαράς του παιχνιδιού.
Μέσα από ασκήσεις αυτοσχεδιασμού, ενεργητικής ακρόασης, συνεργασίας και ενσυνειδητότητας, οι συμμετέχοντες θα εξερευνήσουν νέους τρόπους έκφρασης και επικοινωνίας, αναπτύσσοντας παράλληλα την εμπιστοσύνη στον εαυτό τους και στην ομάδα.
Ο εισηγητής
Το εργαστήριο συντονίζει ο Εμιλιάνο Ιππόλιτο, καλλιτέχνης και εκπαιδευτής με περισσότερα από δέκα χρόνια εμπειρίας στον χώρο του θεατρικού αυτοσχεδιασμού και της κωμωδίας.
Είναι κάτοχος τριετούς διπλώματος Θεατρικού Αυτοσχεδιασμού, καθώς και διετούς διπλώματος στο Stand-Up Comedy και στο Comic Writing.
Από το 2024 είναι καλλιτεχνικός διευθυντής του CAP10100 στο Τορίνο, όπου επιμελείται και παρουσιάζει το φεστιβάλ «DISSPENSER– η επιστημονική επικοινωνία συναντά τη Stand Up Comedy». Το 2022 εκπροσώπησε την Ιταλία στο Mondial d’Impro της Γενεύης, έναν διεθνή διαγωνισμό αφιερωμένο στον θεατρικό αυτοσχεδιασμό.
